Γνωμοδότηση για την πρόταση οδηγίας του Ευρωπαϊκού Κοινοβουλίου και του Συμβουλίου σχετικά με την εφαρμογή της παροχής ανοιχτού δικτύου (ONP) φωνιτικής τηλεφωνίας () (95/C 236/10)

Στις 18 Απριλίου 1995, και σύμφωνα με το άρθρο 100 A της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα μεταφορών και επικοινωνιών, στο οποίο ανατέθηκε η προετοιμασία των σχετικών εργασιών, υιοθέτησε τη γνωμοδότησή του στις 10 Μαΐου 1995 με βάση την εισηγητική έκθεση του κ. Green.

Κατά την 326η σύνοδο ολομέλειας, 31η Μαΐου και 1η Ιουνίου 1995 (συνεδρίαση της 31ης Μαΐου 1995), η ΟΚΕ υιοθέτησε ομόφωνα την ακόλουθη γνωμοδότηση.

1. Η πρόταση της Επιτροπής

1.1. Πρόκειται στην ουσία για εκ νέου υποβολή της πρότασης του 1992 (COM(92) 247 τελικό), η οποία είχε απορριφθεί από το Ευρωπαϊκό Κοινοβούλιο τον Ιούλιο 1994, κυρίως για λόγους επιτροπολογίας. Η ΟΚΕ είχε υιοθετήσει ομόφωνα γνωμοδότηση για την πρόταση αυτή στις 25 Νοεμβρίου 1992 (CES 1342/92).

1.2. Εν τω μεταξύ, το ΕΚ ζήτησε να υποβληθεί εκ νέου η πρόταση και τόσο το ΕΚ όσο και η Επιτροπή και το Συμβούλιο κατέληξαν σε μία συμβιβαστική θέση ως προς την επιτροπολογία. Συνεπώς, η Επιτροπή ελπίζει τώρα ότι η νέα πρόταση μπορεί να υιοθετηθεί χωρίς καθυστέρηση.

Η προαναφερθείσα συμβιβαστική θέση στοχεύει στην επίλυση ενός ζητήματος που έμεινε εκκρεμές στη Συνθήκη για την Ευρωπαϊκή Ένωση. Η νέα διαδικασία συναπόφασης δεν αναφέρεται στο άρθρο 145 σχετικά με την ανάθεση εκτελεστικών αρμοδιοτήτων στην Επιτροπή. Συνεπώς, η Συνθήκη δεν προβλέπει κατ`αρχήν καμία διαδικασία ανάθεσης αρμοδιοτήτων στο πλαίσιο της διαδικασίας συναπόφασης.

1.3. Το Συμβούλιο συμφώνησε επίσης για το χρονοδιάγραμμα ελευθέρωσης όλων των τηλεπικοινωνιακών δικτύων, υποδομών και υπηρεσιών, η δε 1η Ιανουαρίου 1998 αποτελεί την αρχική ημερομηνία - στόχο για την ελευθέρωση. Με τις εξελίξεις αυτές, αναμένεται να μεταβληθεί η παρούσα βάση αποκλειστικών ή ειδικών δικαιωμάτων, η οποία αποτελούσε το κριτήριο εφαρμογής της ΟΝΡ στους οργανισμούς τηλεπικοινωνιών (« εμβέλεια » της ΟΝΡ).

Η προτεινόμενη οδηγία δεν αναφέρεται σε κανένα συγκεκριμένο βαθμό ελευθέρωσης και εναποθέτει στα κράτη μέλη τη φροντίδα να κοινοποιήσουν στην Επιτροπή τους οργανισμούς τηλεπικοινωνιών, για τους οποίους θα ισχύει η οδηγία. Κατ`αυτόν τον τρόπο, τηρείται η αρχή της επικουρικότητας. Ωστόσο, ανάλογα με την ακρίβεια του ορισμού της εμβέλειας της ΟΝΡ, τούτο μπορεί να οδηγήσει σε διαφορές κατά τη θέση σε εφαρμογή της ΟΝΡ στα κράτη μέλη.

Δεν έχει ακόμη θεσπιστεί κατάλληλη νομοθεσία για την ακριβή ρύθμιση του τρόπου υλοποίησης της ελευθέρωσης. Είναι πολύ πιθανό ότι όλα τα αποκλειστικά και ειδικά δικαιώματα θα καταργηθούν. Σύμφωνα με το Πράσινο Βιβλίο της Επιτροπής για την ελευθέρωση των υποδομών (Μέρος ΙΙ), είναι πολύ πιθανό οποιοσδήποτε ρυθμιστικός περιορισμός του αριθμού των επιχειρήσεων τηλεπικοινοινωνιών να βασίζεται μόνο σε « φυσικούς πόρους », όπως οι ραδιοφωνικές συχνότητες, η αριθμοποίηση ή οι πολεοδομικοί περιορισμοί. Ωστόσο, πρέπει να σημειωθεί ότι η νομοθεσία βρίσκεται ακόμη σε φάση επεξεργασίας και, ως εκ τούτου, η παρούσα ρύθμιση είναι μεταβατική.

1.4. Η εκ νέου υποβληθείσα πρόταση τροποποιήθηκε σε πολλά σημεία χωρίς ωστόσο να μεταβληθεί η ουσία της. Οι τροποποιήσεις αφορούν κυρίως τη βελτίωση της προστασίας του καταναλωτή και υπογραμμίζουν τον εποπτικό ρόλο των εθνικών ρυθμιστικών αρχών.

2. Γενικές παρατηρήσεις

2.1. Παρά τις εξελίξεις όσον αφορά τον ανταγωνισμό, εξακολουθεί να είναι αναγκαία η θέσπιση οδηγίας για την ΟΝΡ της φωνητικής τηλεφωνίας. Η ΟΚΕ παραπέμπει στην πρώτη γνωμοδότησή της σχετικά με τα αναμενόμενα οφέλη για την προστασία του καταναλωτή, τις καθολικές υπηρεσίες και την εναρμονισμένη ενιαία αγορά τηλεπικοινωνιακών υπηρεσιών φωνητικής τηλεφωνίας.

2.2. Με την κατάργηση των ειδικών και αποκλειστικών δικαιωμάτων και των σχετικών δικτύων, είναι σημαντικότερο να οριστούν οι πτυχές μιας πανευρωπαϊκής δέσμης ελάχιστων υπηρεσιών και να υποστηριχθούν από σημαντικούς φορείς παροχής υπηρεσιών. Συνεπώς, η ΟΚΕ παραπέμπει στην προηγούμενη γνωμοδότησή της, στην οποία αναφέρονται τα εξής : « Ο προσδιορισμός, η εφαρμογή και ερμηνεία των μέτρων για την παροχή ανοικτού δικτύου στη φωνητική τηλεφωνία θα πρέπει να σχετίζονται με τις δαπάνες που συνεπάγονται. Στα μέτρα αυτά πρέπει να ληφθούν υπόψη ο πραγματικός χαρακτήρας της ζήτησης και παράλληλα η οικονομική και κοινωνική βιωσιμότητα, η τεχνική σκοπιμότητα και οι δαπάνες εφαρμογής και εκμετάλλευσης. Η τυχόν αλληλοσυσχέτιση τελών και δαπανών θα πρέπει να είναι προοδευτική και να συνδυάζεται με μέτρα που εξασφαλίζουν στους χρήστες χαμηλής κατανάλωσης και στο σύνολο των καταναλωτών, τα ευεργετήματα των μειωμένων τελών για τους συνδρομητές με επαγγελματική απασχόληση και συμπεριλαμβάνουν μέτρα για την προαγωγή της διασύνδεσης με τα τηλέφωνα ιδιωτικής χρήσεως, πράγμα που διαφορετικά δεν θα ήταν δυνατό.

Η προτεινόμενη οδηγία ορίζει μια παρόμοια ελάχιστη δέσμη υπηρεσιών σε πανευρωπαϊκή κλίμακα και εναποθέτει σε κάθε κράτος τη φροντίδα να ορίσει τους οργανισμούς τηλεπικοινωνιών που θα είναι υπεύθυνοι για τη στήριξη της δέσμης αυτής (ανάλογα με το είδος της προσφερόμενης υπηρεσίας και με τον ανταγωνισμό στο εν λόγω κράτος μέλος). Εφόσον οι μηχανισμοί της αγοράς θα αντικαθιστούν εγκαίρως τους ρυθμιστικούς μηχανισμούς, είναι πολύ πιθανό ότι η αγορά τηλεπικοινωνιών θα χρειάζεται για κάποιο διάστημα ένα ορισμένο επίπεδο ρύθμισης, ιδίως όσον αφορά τις συμφορήσεις, ανάλογα με την κατάσταση της αγοράς σε κάθε χώρα.

2.3. Επίσης, η εισαγωγή του ανταγωνισμού αυξάνει επίσης τη σημασία της θέσπισης βασικών αρχών για θεμιτό ανταγωνισμό, πόσο μάλλον στην υποθετική περίπτωση της διασύνδεσης δικτύων. Η Επιτροπή ανέφερε ότι επίκειται η υποβολή πρότασης οδηγίας για τη διασύνδεση στο πλαίσιο της ΟΝΡ. Η ΟΚΕ δέχεται τα άρθρα της παρούσας πρότασης οδηγίας σχετικά με την ειδική πρόσβαση στο δίκτυο και τη διασύνδεση ως αρχικά μέτρα και αναμένει να υποβληθεί στο μέλλον χωριστή πρόταση οδηγίας που να περιλαμβάνει μια πιο περιεκτική δέσμη προτάσεων. Εν τω μεταξύ, τα κράτη μέλη πρέπει να εξασφαλίσουν κατάλληλες και δίκαιες διασυνδέσεις για όλους τους ανταγωνιστικούς φορείς παροχής υπηρεσιών.

2.4. Η ΟΚΕ εκφράζει την ικανοποίησή της για την τροποποίηση του άρθρου 10 παρ. 1 ώστε να δίνεται η ευκαιρία στους χρήστες να εκφράζουν τη γνώμη τους πριν οι εθνικές υπηρεσίες ρύθμισης λάβουν μία συγκεκριμένη απόφαση. Η τροποποίηση αυτή περιλαμβανόταν στο σημείο 3.2 της προηγούμενης γνωμοδότησης της ΟΚΕ.

2.5. Η ΟΚΕ εκφράζει την ευχή να υιοθετηθεί χωρίς καθυστέρηση η προτεινόμενη οδηγία.

3. Ειδικές παρατηρήσεις

3.1. Η ΟΚΕ υπογραμμίζει τη σημασία των προτεινόμενων χαρακτηριστικών παροχής που περιλαμβάνονται στο άρθρο 9 7 αναμένει ωστόσο ότι, σε συνάρτηση με το τεχνικά εφικτό και το οικονομικά βιώσιμο, οι υπηρεσίες και τα χαρακτηριστικά των παρεχόμενων υπηρεσιών που απαριθμούνται στην παράγραφο 2 του παραρτήματος 3, θα θεσπιστούν το συντομότερο δυνατό σε ευρωπαϊκή κλίμακα. Τούτο θεωρείται απαραίτητο για την παροχή καθολικών υπηρεσιών. Ως εκ τούτου, η διαδικασία για την ευρωπαϊκή εναρμόνιση, σύμφωνα με το άρθρο 25, έχει ιδιαίτερη σημασία.

3.2. Η ΟΚΕ επιθυμεί να τονίσει τη σημασία της εφαρμογής των αρχών του προσανατολισμού και καταμερισμού του κόστους, (άρθρα 12 και 13) και ότι οι αρχές αυτές θα πρέπει να καθιστούν δυνατές επενδύσεις στην εισαγωγή νέων τεχνολογιών.

3.3. Η ΟΚΕ σημειώνει ότι η αιτιολογική σκέψη αριθμός 44, υπογραμμίζει τη σημασία, αφενός, της τεχνικής προσαρμογής της οδηγίας και, αφετέρου, των απόψεων των κρατών μελών. Η ΟΚΕ τονίζει με τη σειρά της τη σημασία των προτάσεων των κρατών μελών. Επειδή οι συνέπειες των προσαρμογών ενδέχεται να είναι ευρείες, θα πρέπει να ζητείται η γνώμη της ΟΚΕ για τις προτάσεις αυτές.

3.4. Η ΟΚΕ θεωρεί ότι η Επιτροπή πρέπει να υποβάλει έκθεση προς το Ευρωπαϊκό Κοινοβούλιο, το Συμβούλιο και την ΟΚΕ το αργότερο δύο έτη μετά τη λήξη της προθεσμίας εφαρμογής (βλέπε άρθρα 31 και 32).

Βρυξέλλες, 31 Μαΐου 1995.

Ο Πρόεδρος της

Οικονομικής και Κοινωνικής Επιτροπής

Carlos FERRER

() ΕΕ αριθ. C 122 της 18. 5. 1995, σ. 4.